• un text ce pare a fi un apel umanitar circulă în mediul virtual de câteva zile • poliţiştii fac cercetări pentru a vedea dacă povestea din mesaj se confirmă sau este o nouă metodă de a face bani din naivitatea brăilenilor

Un mesaj dubios a început să circule pe Facebook de câteva zile. Aparent, este un apel umanitar, în care un bărbat povesteşte că fiul său, bolnav de “cancer la creier”, are nevoie de ajutor financiar. Mesajul este însoţit de un număr de telefon, care se presupune că ar fi al soţiei sau cel puţin asta reiese din postare. Îndemnul este acela de a distribui textul de cât mai multă lume, pentru că ar exista o înţelegere cu cei de la Facebook şi Yahoo să se acorde 5 cenţi pentru fiecare distribuire. Totul miroase a escrocherie, pornind de la modul în care este redactat mesajul şi terminând cu faptul că Facebook şi Yahoo nu încheie astfel de înţelegeri pentru a dona bani per “share”.

Iată cum sună textul. Menţionăm că greşelile de redactare nu ne aparţin: “Adriana Avram 0727.075.•••. Bună, numele meu este Ionuţ, sunt însurat cu o fată minunată numită Alina şi avem un copil nou născut numit Raresh. El înseamnă tot pentru noi şI recent doctori au descoperit că are cancer la creier. Din păcate eu şi soţia nu avem bani nici măcar să plătim facturile lunar, dar am făcut o înţelegere cu YAHOO şi FACEBOOK şi am căzut de acord că pentru fiecare persoană care primeşte acest mesaj să primim 5 cenţi în schimb. Deci te rog trimite acest mesaj tuturor persoanelor din lista ta ajută-ne! dăl mai departe te rugăm HAIDEŢI să ajutăm, îţi ia mai puţin de 60 de secunde. Merită fiecare câte o şansă! E doar un copil. Ajutaţi-l!..”, este mesajul care circulă în mediul virtual.

Redactorii “Obiectiv – Vocea Brăilei” au sesizat Poliţia Brăila, pentru a afla dacă acest text este o escrocherie sau nu. “A fost dat în lucru la Poliţia Municipiului şi se fac verificări”, ne-a comunicat subinsp. Laura Dan, purtătorul de cuvânt al Inspectoratului de Poliţie Judeţean Brăila.

Cert este că, dacă se confirmă a fi o nouă metodă de a face bani din naivitatea oamenilor doar apelând numărul lăsat “la întâmplare” la începutul mesajului, cu greu, sau chiar imposibil, pot fi traşi la răspundere cei care au pus la cale acest plan. Atenţie la capcanele internetului!